Nusrat Fateh Ali Khan
Nusrat Fateh Ali Khan, 13.10.1948-16.8.1997, pakistansk sanger og orkesterleder i den religiøse qawwalitradition (fra 1200-tallet), en hyldestmusik til Allah med en trancelignende tilstand som mål; sangerens melodier er rigt udsmykkede og fremføres til et akkompagnement af forskellige typer af tablas, håndklap, kor og håndorgler. 
Khan var ud af en mere end 600 år gammel musikerfamilie, men fulgte først efter faderens død i 1965 i dennes fodspor. I 1971 blev Khan leder af familiens qawwaliensemble og moderniserede stilen dels ved at sætte tempoet op, dels ved at introducere den uden for religiøse sammenhænge. 
Khan kom siden til at stå som eksponent for verdensmusikken gennem samarbejde med Peter Gabriel, Brian Eno, Massive Attack og Sinéad O'Connor samt medvirken på soundtrack til film som The Last Temptation of Christ (1988, Den Sidste Fristelse), Natural Born Killers (1994) og Dead Man Walking (1995). Han var et af de få pakistanske navne, der også blev anerkendt i Indien. 
Khan var en sanger i verdensklasse og mestrede via en overbevisende teknik glissandi og egale fraseringer, der gjorde hans stemme instrumental i sit udtryk.